אלי רייזמן

אלכסנדרה רוז "אלי" רייזמן (באנגלית: Alexandra Rose "Aly" Raisman; נולדה ב-25 במאי 1994) היא מתעמלת עבר יהודייה-אמריקאית, פעמיים ברציפות אלופה אולימפית (לונדון 2012 וריו דה ז'ניירו 2016) בתחרות הקבוצתית, אלופה אולימפית בתרגיל הקרקע (אולימפיאדת לונדון 2012), בעלת 6 מדליות אולימפיות, מהן 3 זהב, ואלופת העולם (2011 ו-2015) בתחרות הקבוצתית.

 ביוגרפיה 
רייזמן נולדה בנידהם, מסצ'וסטס שבארצות הברית, להורים יהודיים. אימה היא לין (לבית פייבר), מתעמלת בצעירותה, ואביה הוא ריק רייזמן. היא הבכורה מבין ארבעה אחים ואחיות.

2010
סגנית אלופת עולם
באליפות העולם שנערכה ברוטרדם, הולנד בשנת 2010 זכתה במדליית כסף בתחרות הקבוצתית (175.196 נק'), אחרי רוסיה (175.397 נק') ולפני סין (174.781 נק'). נוסף לכך, היא סיימה במקום רביעי בתרגיל הקרקע (14.716 נק') ובמקום 13 בתחרות קרב-רב אישי (55.699 נק').

2011
אלופת עולם
באליפות העולם שנערכה בטוקיו, יפן בשנת 2011 זכתה רייזמן ב-2 מדליות, 1 זהב ו-1 ארד. את מדליית הזהב קיבלה בתחרות הקבוצתית (179.411 נק'), לפני רוסיה (175.329 נק') וסין (172.820 נק'). במדליית ארד זכתה בתרגיל הקרקע (15.000 נק'), אחרי קסניה אפנסייבה מרוסיה (15.133 נק') וסוי לו מסין (15.066 נק'). נוסף לכך, היא סיימה במקום רביעי בתחרות קרב-רב אישי (שולחן קפיצות 15.233, מקבילים מדורגים 12.900, קורה 14.525, קרקע 14.900, סה"כ 57.558) ובתרגיל הקורה (15.066 נק').

2012
אלופה אולימפית
באולימפיאדת לונדון הייתה רייזמן חלק מ"החמישייה העוצמתית" וזכתה ב-3 מדליות: 2 זהב, ו-1 ארד. בתחרות הקבוצתית זכתה בזהב (183.596 נקודות) לפני רוסיה (178.530 נקודות) ורומניה (176.414 נקודות). את תחרות הקרב-רב אישי סיימה במקום הרביעי, בתוצאה של 59.566 נקודות, זהה לזו של אליה מוסטפינה מרוסיה שלבסוף זכתה במדליית הארד לאחר שובר שוויון (במוקדמות דורגה רייזמן שנייה בתוצאה של 60.391 נקודות). במדליית ארד זכתה בתרגיל הקורה (15.066 נקודות), אחרי דנג לינלין (15.600 נקודות) וסוי לו (15.500 נקודות), שתיהן מסין.

רייזמן ביצעה את תרגיל הקרקע שלה למנגינת "הבה נגילה" והקדישה אותו לנפגעי טבח הספורטאים הישראלים באולימפיאדת מינכן וזאת כאקט מחאה על ההחלטה של הוועד האולימפי לא לקיים דקת דומייה לזכר הנרצחים וזאת חרף קמפיין ציבורי רחב שקרא לעשות כך. על תרגיל זה זכתה רייזמן במדליית זהב, לאחר שקיבלה ציון של 15.600 נקודות, ובכך הביסה את קטלינה פונור מרומניה (15.200 נקודות) ואת אליה מוסטפינה מרוסיה (14.900 נקודות).

2013
בשל הישגיה, ב-2013 הוענק לה הכבוד להדליק את הלפיד בטקס הפתיחה של המכביה התשע-עשרה שנערכה בישראל.

2015
באליפות העולם שנערכה בגלאזגו, סקוטלנד בשנת 2015 היא זכתה במדליית זהב בתחרות הקבוצתית (181.338 נק'), לפני הרפובליקה העממית של סין (176.164 נק') והממלכה המאוחדת (172.380 נק'). בתרגיל קרקע היא קיבלה תוצאה של 15.075 נק' (התוצאה השנייה בטיבה בתחרות הקבוצתית, אחרי סימון ביילס) ובתרגיל הקורה תוצאה של 14.266 נק' (התוצאה החמישית בטיבה בתחרות הקבוצתית). בשני מקצועות אלה תוצאות שקבעה יכלו לזכות אותה בשתי מדליות ארד בתחרות האישית.

2016
לאחר שנת הפסקה החליטה רייזמן לחזור להתאמן לאולימפיאדה נוספת, והעפילה לאולימפיאדת ריו דה ז'ניירו. היא זכתה בשלוש מדליות: 1 זהב ו-2 כסף. בתחרות הקבוצתית זכתה במדליית זהב ביחד עם לורי הרננדז, גבי דאגלס, סימון ביילס, ומדיסון קושיאן, בתוצאה של 184.897 נקודות, לפני רוסיה (176.688 נקודות) וסין (176.003 נקודות). היא התחרתה בשלושת המכשירים החזקים שלה: קפיצות (15.833 נקודות), קורה (15.000 נקודות) וקרקע (15.366 נקודות), ובכך הפכה לאמריקאית הראשונה (ביחד עם גבי דאגלאס) שזכתה ב-3 מדליות זהב בהתעמלות במשחקים האולימפיים. בתחרות הקרב-רב אישי זכתה במדליית כסף, בתוצאה של 60.098 נקודות, אחרי סימון ביילס (62.198 נקודות) ולפני אליה מוסטפינה (58.665 נקודות). בתרגיל הקרקע זכתה במדליית כסף, בתוצאה של 15.500 נקודות, אחרי סימון ביילס (15.966 נקודות) ולפני איימי טינקלר (14.933 נקודות).

 חיים אישיים 
בשנת 2018 חשפה רייזמן שבמהלך אימוניה, גם היא הותקפה מינית על ידי רופא נבחרת ההתעמלות האמריקאית לארי נאסר. נאסר הורשע בשורה של מעשים מגונים ותקיפה מינית של עשרות מתעמלות צעירות במשך שנים, ועל החזקת פורנוגרפיית קטינים, עברות בגינן נגזרו עליו עד 175 שנות מאסר. על כך זכתה יחד עם חברותיה בפרס "ארתור אש" למעשי אומץ וגבורה בתחום הספורט.

קישורים חיצוניים



הערות שוליים

קטגוריה:אמריקאים ילידי מסצ'וסטס
קטגוריה:מתעמלות אמריקאיות
קטגוריה:ערכים שבהם תבנית בריטניקה אינה מתאימה
קטגוריה:ספורטאים יהודים אמריקאים
קטגוריה:מתעמלות יהודיות
קטגוריה:אלופות אולימפיות: קרקע
קטגוריה:אלופים אולימפיים יהודים
קטגוריה:אלופות עולם בהתעמלות
קטגוריה:אלופות אולימפיות אמריקאיות: התעמלות
קטגוריה:זוכות מדליית כסף אולימפית אמריקאיות: התעמלות
קטגוריה:זוכות מדליית ארד אולימפית אמריקאיות: התעמלות
קטגוריה:מתעמלות אמריקאיות באולימפיאדת לונדון (2012)
קטגוריה:מתעמלות אמריקאיות באולימפיאדת ריו דה ז'ניירו (2016)
קטגוריה:משתתפים יהודים באולימפיאדת לונדון (2012)
קטגוריה:משתתפים יהודים באולימפיאדת ריו דה ז'ניירו (2016)
קטגוריה:חברי היכל התהילה של הספורטאים היהודים: אמריקאים
קטגוריה:זוכי פרס ארתור אש
קטגוריה:יהודים שהופיעו ברשימת טיים 100 נקסט
קטגוריה:אמריקאים שהופיעו ברשימת טיים 100 נקסט
קטגוריה:מתחרי רוקדים עם כוכבים (ארצות הברית)
קטגוריה:מסצ'וסטס: ספורטאים
קטגוריה:אמריקאיות שנולדו ב-1994
קטגוריה:אמריקאים שנולדו ב-1994